b'\n_START_ARTICLE_\nTohtori Outolempi eli: kuinka lakkasin olemasta huolissani ja opin rakastamaan pommia\n_START_SECTION_\nJuoniselostus\n_START_PARAGRAPH_\nYhdysvaltain ilmavoimien kenraali Jack D. Ripper on vainoharhaisten salaliittoteorioiden vallassa ja uskoo kommunistien myrkytt\xc3\xa4v\xc3\xa4n amerikkalaisia fluoraamalla juomavett\xc3\xa4 turmellakseen heid\xc3\xa4n \xe2\x80\x9dkallisarvoiset ruumiinnesteens\xc3\xa4\xe2\x80\x9d. Ripper l\xc3\xa4hett\xc3\xa4\xc3\xa4 ydinpommikonelaivueen pommittamaan Neuvostoliittoa ja linnoittautuu joukkoineen tukikohtaansa vastentahtoisen brittikapteeni Mandraken kanssa. Yksi pommitusk\xc3\xa4skyn saajista on majuri \xe2\x80\x9dKing\xe2\x80\x9d Kongin komentama pommikone, joka suuntaa kohti Neuvostoliittoa. Kenraali Ripper on parodia 1950-luvun oikeistolaisista paranoideista j\xc3\xa4rjest\xc3\xb6ist\xc3\xa4, etenkin John Birch Societysta, joka vastusti juomaveden fluoraamista sill\xc3\xa4 perusteella, ett\xc3\xa4 se rikkoo yksil\xc3\xb6nvapauksia ja altistaa ihmiset koekaniineiksi._NEWLINE_Koska koneet voi kutsua takaisin vain salaisella koodilla, armeija alkaa piiritt\xc3\xa4\xc3\xa4 Ripperin tukikohtaa koodin saadakseen. Pentagonin maanalaisessa sotahuoneessa kokoontuu Yhdysvaltain korkein sotilasjohto, k\xc3\xa4rjess\xc3\xa4\xc3\xa4n heikkotahtoinen presidentti Merkin Muffley, sotahullu kenraali Buck Turgidson sek\xc3\xa4 py\xc3\xb6r\xc3\xa4tuolissa istuva entinen natsitiedemies ja ydinase-ekspertti tohtori Outolempi. Neuvostoliiton suurl\xc3\xa4hettil\xc3\xa4\xc3\xa4n de Sadeskyn avulla Muffley soittaa kuumaa linjaa pitkin Neuvostoliiton presidentille, joka on rakastajattarensa luona umpihumalassa. K\xc3\xa4y ilmi, ett\xc3\xa4 Neuvostoliitto on rakentanut \xe2\x80\x9dTuomiop\xc3\xa4iv\xc3\xa4nlaitteen\xe2\x80\x9d, joka tuhoaa koko maapallon koboltti-toriumpommilla automaattisesti, jos maahan hy\xc3\xb6k\xc3\xa4t\xc3\xa4\xc3\xa4n ydinasein._NEWLINE_Saarroksiin j\xc3\xa4\xc3\xa4nyt Ripper ampuu itsens\xc3\xa4 ja Mandrake saa selville salaisen koodin. Lentokoneet kutsutaan takaisin, mutta majuri Kongin B-52 jatkaa matkaansa, sill\xc3\xa4 sen radiolaitteet ovat rikki Neuvostoliiton ampuman ohjuksen r\xc3\xa4j\xc3\xa4hdetty\xc3\xa4 l\xc3\xa4hell\xc3\xa4 lentokonetta. Polttoainevuodon vuoksi pommittaja joutuu vaihtamaan kohdettaan ja kurssiaan ja korkeuttaan pudotettuaan katoaa tutkasta. My\xc3\xb6s pomminpudotuslaitteisto on hajonnut, ja sit\xc3\xa4 korjaamaan ry\xc3\xb6minyt stetsonip\xc3\xa4inen Kong putoaa lopulta maahan ydinpommin sel\xc3\xa4ss\xc3\xa4 kuin texasilainen karjapaimen ik\xc3\xa4\xc3\xa4n. Tuomiop\xc3\xa4iv\xc3\xa4nlaite laukeaa ja maailma tuhoutuu. Lopuksi tohtori Outolempi esitt\xc3\xa4\xc3\xa4 presidentti Muffleylle pelastussuunnitelman: koska maapallo muuttuu asuinkelvottomaksi sadaksi vuodeksi, on maan syvimpien kaivoskuilujen pohjille rakennettava s\xc3\xa4teilysuojia, joissa tarkkaan valikoitu ihmiskunnan parhaimmisto (eli k\xc3\xa4yt\xc3\xa4nn\xc3\xb6ss\xc3\xa4 Sotahuoneen v\xc3\xa4ki ja heid\xc3\xa4n hengenheimolaisensa) voi el\xc3\xa4\xc3\xa4 tuon ajan ja pit\xc3\xa4\xc3\xa4 ihmiskunnan hengiss\xc3\xa4 lis\xc3\xa4\xc3\xa4ntymishaluisten naisten kanssa. Sotahuoneen \xe2\x80\x9dhaukat\xe2\x80\x9d ovat t\xc3\xa4ss\xc3\xa4 tilanteessa luonnollisesti huolissaan siit\xc3\xa4, ettei vain \xe2\x80\x9dniill\xc3\xa4\xe2\x80\x9d ole enemp\xc3\xa4\xc3\xa4 kaivoskuiluja kuin \xe2\x80\x9dmeill\xc3\xa4\xe2\x80\x9d. Niin sanottu \xe2\x80\x9dmissile gap\xe2\x80\x9d eli Neuvostoliiton v\xc3\xa4itetty 1960-luvun ydinohjusm\xc3\xa4\xc3\xa4r\xc3\xa4n etumatka on v\xc3\xa4\xc3\xa4nnetty \xe2\x80\x9dkaivoskuiluetumatkaksi\xe2\x80\x9d (\xe2\x80\x9dMine Shaft Gap\xe2\x80\x9d). Loppukuvassa n\xc3\xa4ytet\xc3\xa4\xc3\xa4n ydinr\xc3\xa4j\xc3\xa4hdyksi\xc3\xa4 \xe2\x80\x9dWe\'ll Meet Again\xe2\x80\x9d -kappaleen soidessa taustalla.\n_START_SECTION_\nAihe\n_START_PARAGRAPH_\nElokuvan oli alun perin tarkoitus olla Peter Georgen romaaniin Red Alert perustuva vakava draama. Kubrick kuitenkin muutti k\xc3\xa4sikirjoitusvaiheessa elokuvan tyylilajin satiiriksi ja mustaksi komediaksi. T\xc3\xa4ll\xc3\xb6in elokuvaan muun muassa kehitettiin tohtori Outolemmen hahmo ja roolihahmoille annettiin kaksimieliset nimet: presidentti Merkin Muffleyn etu- ja sukunimi ovat slangi-ilmauksia naisen sukuelimelle, kenraali Jack D. Ripperin nimen takana on viktoriaaninen seksuaalimurhaaja \xe2\x80\x9dJack the Ripper\xe2\x80\x9d eli Viilt\xc3\xa4j\xc3\xa4-Jack ja niin edelleen. Tohtori Outolemmen alkuper\xc3\xa4inen nimi on elokuvan mukaan Merkw\xc3\xbcrdigliebe eli suoraan k\xc3\xa4\xc3\xa4nnettyn\xc3\xa4 \xe2\x80\x9dOutolempi\xe2\x80\x9d. Elokuva loppui alun perin mykk\xc3\xa4komedioiden tyyliseen piirakkasotaan Sotahuoneessa, mutta Kubrick leikkasi kohtauksen pois, koska katsoi sen olevan liian farssimainen muuhun elokuvaan n\xc3\xa4hden. Tilalle tuli tohtori Outolemmen loppupuhe, jonka Peter Sellers pitk\xc3\xa4lti improvisoi. _NEWLINE_Elokuva tehtiin vain vuosi Kuuban kriisin j\xc3\xa4lkeen, jolloin Yhdysvaltain ja Neuvostoliiton v\xc3\xa4linen ydinsota oli ollut l\xc3\xa4hell\xc3\xa4 ja v\xc3\xa4ltetty presidenttien John F. Kennedy ja Nikita Hru\xc5\xa1t\xc5\xa1ov v\xc3\xa4lisill\xc3\xa4 puhelinneuvotteluilla. Silloisen puolustusministerin Robert McNamaran mukaan kriisi laukesi l\xc3\xa4hinn\xc3\xa4 \xe2\x80\x9donnekkaan sattuman\xe2\x80\x9d ansiosta. Tohtori Outolemmess\xc3\xa4 on selvi\xc3\xa4 kaikuja Kuuban kriisist\xc3\xa4, ja sit\xc3\xa4 voidaan pit\xc3\xa4\xc3\xa4 karmeana esimerkkin\xc3\xa4 siit\xc3\xa4, millaisiin lopputuloksiin Kuuban kriisi olisi saattanut johtaa. Elokuvassa ironisoidaan politiikkaa, jossa sota on liian vakava asia poliitikkojen p\xc3\xa4\xc3\xa4tett\xc3\xa4v\xc3\xa4ksi, ja  vain sotilaiden pit\xc3\xa4isi p\xc3\xa4\xc3\xa4tt\xc3\xa4\xc3\xa4 siit\xc3\xa4. Kenraali Jack D. Ripperill\xc3\xa4 on valtuudet p\xc3\xa4\xc3\xa4tt\xc3\xa4\xc3\xa4 yksin ydinasehy\xc3\xb6kk\xc3\xa4yksest\xc3\xa4, kun poliitikot ovat kykenem\xc3\xa4tt\xc3\xb6mi\xc3\xa4 toimimaan._NEWLINE_Elokuvassa on n\xc3\xa4hty my\xc3\xb6s toiseen maailmansotaan liittyv\xc3\xa4\xc3\xa4 ironiaa: natsi-Saksan toisessa maailmansodassa kukistaneet mahtivaltiot tuhoavat toinen toisensa, ja tilanteen pelastajaksi nousee vanha natsitiedemies, jonka suunnitelmat ovat kuin suoraan Hitlerin suusta (hengiss\xc3\xa4 pysyminen ja suvunjatkaminen sallitaan vain ihmiskunnan parhaimmistolle). Kun tohtori Outolempi selostaa suunnitelmaansa, h\xc3\xa4nen tahdottomasti toimiva oikea k\xc3\xa4tens\xc3\xa4 alkaa tehd\xc3\xa4 natsitervehdyksi\xc3\xa4 ja h\xc3\xa4n kutsuu useasti vahingossa presidentti\xc3\xa4 \xe2\x80\x9dmein F\xc3\xbchreriksi\xe2\x80\x9d. Lopulta h\xc3\xa4n nousee py\xc3\xb6r\xc3\xa4tuolistaan ja ottaa muutaman askeleen huutaen "\xe2\x80\x9dMein f\xc3\xbchrer, min\xc3\xa4 osaan k\xc3\xa4vell\xc3\xa4!\xe2\x80\x9d._NEWLINE_30 vuotta elokuvan ensi-illan j\xc3\xa4lkeen elokuvakriitikko Roger Ebert kommentoi, ett\xc3\xa4 h\xc3\xa4nen mielest\xc3\xa4\xc3\xa4n elokuva on s\xc3\xa4ilynyt hyvin eik\xc3\xa4 ole vanhentunut. Sen loogisena p\xc3\xa4\xc3\xa4t\xc3\xb6ksen\xc3\xa4 oleva ydintuho on Ebertin mielest\xc3\xa4 jotakin, mihin asti nykyp\xc3\xa4iv\xc3\xa4n elokuvantekij\xc3\xa4t eiv\xc3\xa4t todenn\xc3\xa4k\xc3\xb6isesti koskaan menisi._NEWLINE_Samana vuonna valmistui my\xc3\xb6s Sidney Lumetin elokuva Pommin varjossa, joka my\xc3\xb6s k\xc3\xa4sitteli ydinsodan syttymist\xc3\xa4 vahingossa ja jonka juonessa oli useita yht\xc3\xa4l\xc3\xa4isyyksi\xc3\xa4 Tohtori Outolemmen kanssa. Se ei kuitenkaan ollut komedia.\n_START_SECTION_\nHahmot\n_START_PARAGRAPH_\nPeter Sellers n\xc3\xa4yttelee elokuvassa kolmoisroolia ja sai suorituksestaan parhaan miesp\xc3\xa4\xc3\xa4osan Oscar-ehdokkuuden. H\xc3\xa4nen roolejaan ovat presidentti Merkin Muffley, kapteeni Lionel Mandrake ja Outolempi itse. Kaljup\xc3\xa4isen\xc3\xa4 Muffleyn\xc3\xa4 Sellers puhuu amerikkalaisella keskil\xc3\xa4nnen aksentilla, Mandrakena h\xc3\xa4nell\xc3\xa4 on vahva yl\xc3\xa4luokkainen brittiaksentti ja brittil\xc3\xa4isen upseerin stereotyyppinen olemus. Tohtori Outolemmen hahmo on elokuvan omalaatuisin: py\xc3\xb6r\xc3\xa4tuolissa istuva, vahvalla saksalaisella aksentilla puhuva ja mielipuolelta vaikuttava entinen natsitiedemies, jonka oikea k\xc3\xa4si tekee tahdottomia liikkeit\xc3\xa4, kuten nousee Hitler-tervehdykseen tai yritt\xc3\xa4\xc3\xa4 kuristaa is\xc3\xa4nt\xc3\xa4ns\xc3\xa4. Sellersin oli alun perin tarkoitus esitt\xc3\xa4\xc3\xa4 my\xc3\xb6s majuri Kongia, mutta h\xc3\xa4n katkaisi jalkansa kesken kuvausten, ja tilalle otettiin Slim Pickens. _NEWLINE_Elokuvan hahmoille on usein etsitty esikuvia. Presidentti Muffley muistuttaa ulkon\xc3\xa4\xc3\xb6lt\xc3\xa4\xc3\xa4n demokraattisenaattori Adlai Stevensonia, joka h\xc3\xa4visi 1950-luvulla kahdet presidentinvaalit republikaani Dwight Eisenhowerille. Buck Turgidson on heikosti naamioitu parodia kenraali Curtis LeMaysta, sotahulluksi haukutusta Yhdysvaltain ilmavoimien komentajasta, joka Kuuban kriisin aikana halusi pommittaa Kuuban ydinasetukikohtia. George C. Scottille on jopa tehty LeMayn nen\xc3\xa4\xc3\xa4 muistuttava groteski tekonen\xc3\xa4. Outolemmen esikuvaksi on useimmin arvailtu Henry Kissingeri\xc3\xa4, saksalaissyntyist\xc3\xa4 turvallisuuspoliittista strategia ja presidentti Nixonin ulkoministeri\xc3\xa4, ja Outolemmen ulkon\xc3\xa4k\xc3\xb6 muistuttaakin Kissingeri\xc3\xa4. Esikuvaksi on kuitenkin my\xc3\xb6s muita ehdokkaita, kuten unkarilaissyntyist\xc3\xa4 tiedemiest\xc3\xa4 Edward Telleri\xc3\xa4, vetypommin keksij\xc3\xa4\xc3\xa4. Yksi heist\xc3\xa4, kyynisist\xc3\xa4 ydinsotaspekulaatioistaan tunnettu sotilasstrategi Herman Kahn, tokaisi legendan mukaan elokuvan n\xc3\xa4hty\xc3\xa4\xc3\xa4n: \xe2\x80\x9dOutolempi ei olisi kest\xc3\xa4nyt Pentagonissa viikkoakaan. H\xc3\xa4n oli liian luova.\xe2\x80\x9d_NEWLINE_Kriitikot ovat usein korostaneet tohtori Outolemmen miehist\xc3\xa4 maailmankuvaa. Koko elokuvassa on vain yksi nainen, kenraali Turgidsonin sihteeri\xc3\xa4/rakastajatarta esitt\xc3\xa4v\xc3\xa4 Tracy Reed, ja h\xc3\xa4nkin on valkokankaalla vain parin minuutin ja muutaman repliikin verran. Reed tunnettiin esiintymisest\xc3\xa4\xc3\xa4n Playboyn keskiaukeamalla, ja pienen\xc3\xa4 irtovitsin\xc3\xa4 majuri Kong lukee koneessaan juuri sit\xc3\xa4 Playboyn numeroa, jossa Reed poseeraa.\n_START_SECTION_\nKritiikki\n_START_PARAGRAPH_\nLoppuvuodesta 1963 valmistuneen elokuvan ensi-iltap\xc3\xa4iv\xc3\xa4\xc3\xa4 jouduttiin lykk\xc3\xa4\xc3\xa4m\xc3\xa4\xc3\xa4n seuraavaan vuoteen, koska Yhdysvaltain presidentti John F. Kennedy salamurhattiin marraskuussa 1963, eik\xc3\xa4 tilanteen katsottu sopivan ydinsotaa k\xc3\xa4sittelev\xc3\xa4n komedian julkaisemiseen. Julkaisunsa j\xc3\xa4lkeen Tohtori Outolempi oli arvostelumenestys ymp\xc3\xa4ri maailmaa. Se valittiin American Film Instituten julkaiseman sadan parhaan elokuvan luettelossa sijalle 26. Se sai my\xc3\xb6s nelj\xc3\xa4 Oscar-ehdokkuutta._NEWLINE_Vuonna 1979 kolmekymment\xc3\xa4 suomalaista elokuva-arvostelijaa ja -asiantuntijaa \xc3\xa4\xc3\xa4nesti kokoon luettelon kaikkien aikojen sadasta merkitt\xc3\xa4vimm\xc3\xa4st\xc3\xa4 elokuvasta, ja Tohtori Outolempi p\xc3\xa4\xc3\xa4si mukaan kahdeksalla \xc3\xa4\xc3\xa4nell\xc3\xa4. Vuonna 2017 BBC:n \xc3\xa4\xc3\xa4nestyksess\xc3\xa4 elokuvan valitsi kaikkien aikojen toiseksi hauskimmaksi komediaksi 253 eri puolilta maailmaa olevaa elokuvakriitikkoa.'